《李翰林祠》
宋代·杨杰

半醒半醉游南国，浮利浮名重一毛。天上星精钟太白，人间文格埒风骚。

仙翁曾换金龟酒，老笔空传紫兔毫。姑熟遗音千古在，长随春色满江皋。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。